Book of Wei 03

魏書三　　明帝紀第三 Wei (魏) Book (書) 3 (三)

Ming (明) Emperor (帝) annal (紀) number (第) three (三)

(Book of Wei 3; Emperor Ming, biography (or annal) number 3.)

明皇帝諱叡，字元仲，文帝太子也. 生而太祖愛之，常令在左右. 魏書曰：帝生數歲而有岐嶷之姿，武皇帝異之，曰：「我基於爾三世矣. 」每朝宴會同，與侍中近臣並列帷幄. 好學多識，特留意於法理. 年十五，封武德侯，黃初二年為齊公，三年為平原王. 以其母誅，故未建為嗣. 魏略曰：文帝以郭後無子，詔使子養帝. 帝以母不以道終，意甚不平. 後不獲已，乃敬事郭後，旦夕因長禦問起居，郭後亦自以無子，遂加慈愛. 文帝始以帝不悅，有意欲以他姬子京兆王為嗣，故久不拜太子. 魏末傳曰：帝常從文帝獵，見子母鹿. 文帝射殺鹿母，使帝射鹿子，帝不從，曰：「陛下已殺其母，臣不忍複殺其子. 」因涕泣. 文帝即放弓箭，以此深奇之，而樹立之意定. 七年夏五月，帝病篤，乃立為皇太子. 丁巳，即皇帝位，大赦. 尊皇太后曰太皇太后，皇后曰皇太后. 諸臣封爵各有差. 世語曰：帝與朝士素不接，即位之後，群下想聞風采. 居數日，獨見侍中劉曄，語盡日. 眾人側聽，曄既出，問「何如」？曄曰：「秦始皇、漢孝武之儔，才具微不及耳. 」癸未，追諡母甄夫人曰文昭皇后. 壬辰，立皇弟蕤為陽平王.

八月，孫權攻江夏郡，太守文聘堅守. 朝議欲發兵救之，帝曰：「權習水戰，所以敢下船陸攻者，幾掩不備也. 今已與聘相持，夫攻守勢倍，終不敢久也. 」先時遣治書侍御史荀禹慰勞邊方，禹到，於江夏發所經縣兵及所從步騎千人乘山舉火，權退走.

辛巳，立皇子冏為清河王. 吳將諸葛瑾、張霸等寇襄陽，撫軍大將軍司馬宣王討破之，斬霸，征東大將軍曹休又破其別將於尋陽. 論功行賞各有差. 冬十月，清河王冏薨. 十二月，以太尉鍾繇為太傅，征東大將軍曹休為大司馬，中軍大將軍曹真為大將軍，司徒華歆為太尉，司空王朗為司徒，鎮軍大將軍陳群為司空，撫軍大將軍司馬宣王為驃騎大將軍.

太和元年春正月，郊祀武皇帝以配天，宗祀文皇帝於明堂以配上帝. 分江夏南部，置江夏南部都尉. 西平麹英反，殺臨羌令、西都長，遣將軍郝昭、鹿磐討斬之. 二月辛未，帝耕於籍田. 辛巳，立文昭皇后寢廟於鄴. 丁亥，朝日於東郊. 夏四月乙亥，行五銖錢. 甲申，初營宗廟. 秋八月，夕月於西郊. 冬十月丙寅，治兵於東郊. 焉耆王遣子入侍. 十一月，立皇后毛氏. 賜天下男子爵人二級，鰥寡孤獨不能自存者賜穀. 十二月，封後父毛嘉為列侯. 新城太守孟達反，詔驃騎將軍司馬宣王討之. 三輔決錄曰：伯郎，涼州人，名不令休. 其註曰：伯郎姓孟，名他，扶風人. 靈帝時. 中常侍張讓專朝政，讓監奴典護家事. 他仕不遂，乃盡以家財賂監奴，與共結親，積年家業為之破盡. 眾奴皆慚，問他所欲，他曰：「欲得卿曹拜耳. 」奴被恩久，皆許諾. 時賓客求見讓者，門下車常數百乘，或累日不得通. 他最後到，眾奴伺其至，皆迎車而拜，徑將他車獨入. 眾人悉驚，謂他與讓善，爭以珍物遺他. 他得之，盡以賂讓，讓大喜. 他又以蒲桃酒一斛遺讓，即拜涼州刺史. 他生達，少入蜀. 其處蜀事蹟在劉封傳. 魏略曰：達以延康元年率部曲四千餘家歸魏. 文帝時初即王位，既宿知有達，聞其來，甚悅，令貴臣有識察者往觀之，還曰「將帥之才也」，或曰「卿相之器也」，王益欽達. 逆與達書曰：「近日有命，未足達旨，何者？昔伊摯背商而歸周，百里去虞而入秦，樂毅感鴟夷以蟬蛻，王遵識逆順以去就，皆審興廢之符效，知成敗之必然，故丹青畫其形容，良史載其功勳. 聞卿姿度純茂，器量優絕，當騁能明時，收名傳記. 今者翻然濯鱗清流，甚相嘉樂，虛心西望，依依若舊，下筆屬辭，歡心從之. 昔虞卿入趙，再見取相，陳平就漢，一覲參乘，孤今於卿，情過於往，故致所禦馬物以昭忠愛. 」又曰：「今者海內清定，萬里一統，三垂無邊塵之警，中夏無狗吠之虞，以是弛罔闊禁，與世無疑，保官空虛，初無（資）任. 卿來相就，當明孤意，慎勿令家人繽紛道路，以親駭疏也. 若卿欲來相見，且當先安部曲，有所保固，然後徐徐輕騎來東. 」達既至譙，進見閒雅，才辯過人，眾莫不屬目. 又王近出，乘小輦，執達手，撫其背戲之曰：「卿得無為劉備刺客邪？」遂與同載. 又加拜散騎常侍，領新城太守，委以西南之任. 時眾臣或以為待之太猥，又不宜委以方任. 王聞之曰：「吾保其無他，亦譬以蒿箭射蒿中耳. 」達既為文帝所寵，又與桓階、夏侯尚親善，及文帝崩，時桓、尚皆卒，達自以羈旅久在疆埸，心不自安. 諸葛亮聞之，陰欲誘達，數 書招之，達與相報答. 魏興太守申儀與達有隙，密表達與蜀潛通，帝未之信也. 司馬宣王遣參軍梁幾察之，又勸其入朝. 達驚懼，遂反. 幹寶晉紀曰：達初入新城，登白馬塞，歎曰：「劉封、申耽，據金城千里而失之乎！」

二年春正月，宣王攻破新城，斬達，傳其首. 魏略曰：宣王誘達將李輔及達甥鄧賢，賢等開門納軍. 達被圍旬有六日而敗，焚其首于洛陽四達之衢. 分新城之上庸、武陵、巫縣為上庸郡，錫縣為錫郡.

蜀大將諸葛亮寇邊，天水、南安、安定三郡吏民叛應亮. 魏書曰：是時朝臣未知計所出，帝曰：「亮阻山為固，今者自來，既合兵書致人之術；且亮貪三郡，知進而不知退，今因此時，破亮必也. 」乃部勒兵馬步騎五萬拒亮. 遣大將軍曹真都督關右，並進兵. 右將軍張郃擊亮於街亭，大破之. 亮敗走，三郡平. 丁未，行幸長安. 魏略載帝露布天下並班告益州曰：「劉備背恩，自竄巴蜀. 諸葛亮棄父母之國，阿殘賊之党，神人被毒，惡積身滅. 亮外慕立孤之名，而內貪專擅之實. 劉升之兄弟守空城而己. 亮又侮易益土，虐用其民，是以利狼、宕渠、高定、青羌莫不瓦解，為亮仇敵. 而亮反裘負薪，裏盡毛殫，刖趾適屨，刻肌傷骨，反更稱說，自以為能. 行兵於井底，游步於牛蹄. 自朕即位，三邊無事，猶哀憐天下數遭兵革，且欲養四海之耆老，長後生之孤幼，先移風於禮樂，次講武於農隙，置亮畫外，未以為虞. 而亮懷李熊愚勇之（智），不思荊邯度德之戒，驅略吏民，盜利祁山. 王師方振，膽破氣奪，馬謖、高祥，望旗奔敗. 虎臣逐北，蹈屍涉血，亮也小子，震驚朕師. 猛銳踴躍，鹹思長驅. 朕惟率土莫非王臣，師之所處，荊棘生焉，不欲使千室之邑忠信貞良，與夫淫昏之黨，共受塗炭. 故先開示，以昭國誠，勉思變化，無滯亂邦. 巴蜀將吏士民諸為亮所劫迫，公卿已下皆聽束手. 」夏四月丁酉，還洛陽宮. 魏略曰：是時訛言，雲帝已崩，從駕群臣迎立雍丘王植. 京師自卞太后群公盡懼. 及帝還，皆私察顏色. 卞太后悲喜，欲推始言者，帝曰：「天下皆言，將何所推？」赦系囚非殊死以下. 乙巳，論討亮功，封爵增邑各有差. 五月，大旱. 六月，詔曰：「尊儒貴學，王教之本也. 自頃儒官或非其人，將何以宣明聖道？其高選博士，才任侍中常侍者. 申敕郡國，貢士以經學為先. 」秋九月，曹休率諸軍至皖，與吳將陸議戰於石亭，敗績. 乙酉，立皇子穆為繁陽王. 庚子，大司馬曹休薨. 冬十月，詔公卿近臣舉良將各一人. 十一月，司徒王朗薨. 十二月，諸葛亮圍陳倉，曹真遣將軍費曜等拒之. 魏略曰：先是，使將軍郝昭築陳倉城；會亮至，圍昭，不能拔. 昭字伯道，太原人，為人雄壯，少入軍為部曲督，數有戰功，為雜號將軍，遂鎮守河西十餘年，民夷畏服. 亮圍陳倉，使昭鄉人靳詳於城外遙說之，昭於樓上應詳曰：「魏家科法，卿所練也；我之為人，卿所知也. 我受國恩多而門戶重，卿無可言者，但有必死耳. 卿還謝諸葛，便可攻也. 」詳以昭語告亮，亮又使詳重說昭，言人兵不敵，無為空自破滅. 昭謂詳曰：「前言已定矣 . 我識卿耳，箭不識也. 」詳乃去. 亮自以有眾數萬，而昭兵才千餘人，又度東救未能便到，乃進兵攻昭，起雲梯沖車以臨城. 昭於是以火箭逆射其雲梯，梯然，梯上人皆燒死. 昭又以繩連石磨壓其沖車，沖車折. 亮乃更為井闌百尺以射城中，以土丸填塹，欲直攀城，昭又於內築重牆. 亮又為地突，欲踴出於城裏，昭又於城內穿地橫截之. 晝夜相攻拒二十餘日，亮無計，救至，引退. 詔嘉昭善守，賜爵列侯. 及還，帝引見慰勞之，顧謂中書令孫資曰：「卿鄉里乃有爾曹快人，為將灼如此，朕複何憂乎？」仍欲大用之. 會病亡，遺令戒其子凱曰：「吾為將，知將不可為也. 吾數發塚，取其木以為攻戰具，又知厚葬無益於死者也. 汝必斂以時服. 且人生有處所耳，死複何在耶？今去本墓遠，東西南北，在汝而已. 」遼東太守公孫恭兄子淵，劫奪恭位，遂以淵領遼東太守.

三年夏四月，元城王禮薨. 六月癸卯，繁陽王穆薨. 戊申，追尊高祖大長秋曰高皇帝，夫人吳氏曰高皇后.

秋七月，詔曰：「禮，王后無嗣，擇建支子以繼大宗，則當纂正統而奉公義，何得複顧私親哉！漢宣繼昭帝后，加悼考以皇號；哀帝以外籓援立，而董宏等稱引亡秦，惑誤時朝，既尊恭皇，立廟京都，又寵籓妾，使比長信，敘昭穆於前殿，並四位於東宮，僭差無度，人神弗祐，而非罪師丹忠正之諫，用致丁、傅焚如之禍. 自是之後，相踵行之. 昔魯文逆祀，罪由夏父；宋國非度，譏在華元. 其令公卿有司，深以前世行事為戒. 後嗣萬一有由諸侯入奉大統，則當明為人後之義；敢為佞邪導諛時君，妄建非正之號以幹正統，謂考為皇，稱妣為後，則股肱大臣，誅之無赦. 其書之金策，藏之宗廟，著於令典. 」

冬十月，改平望觀曰聽訟觀. 帝常言「獄者，天下之性命也」，每斷大獄，常幸觀臨聽之.

初，洛陽宗廟未成，神主在鄴廟. 十一月，廟始成，使太常韓暨持節迎高皇帝、太皇帝、武帝、文帝神主於鄴，十二月己醜至，奉安神主於廟. 臣松之按：黃初四年，有司奏立二廟，太皇帝大長秋與文帝之高祖共一廟，特立武帝廟，百世不毀. 今此無高祖神主，蓋以親盡毀也. 此則魏初唯立親廟，祀四室而已. 至景初元年，始定七廟之制. 孫盛曰：事亡猶存，祭如神在，迎遷神主，正斯宜矣.

癸卯，大月氏王波調遣使奉獻，以調為親魏大月氏王.

四年春二月壬午，詔曰：「世之質文，隨教而變. 兵亂以來，經學廢絕，後生進趣，不由典謨. 豈訓導未洽，將進用者不以德顯乎？其郎吏學通一經，才任牧民，博士課試，擢其高第者，亟用；其浮華不務道本者，皆罷退之. 」戊子，詔太傅三公：以文帝典論刻石，立於廟門之外. 癸巳，以大將軍曹真為大司馬，驃騎將軍司馬宣王為大將軍，遼東太守公孫淵為車騎將軍. 夏四月，太傅鍾繇薨. 六月戊子，太皇太后崩. 丙申，省上庸郡. 秋七月，武宣卞後祔葬于高陵. 詔大司馬曹真、大將軍司馬宣王伐蜀. 八月辛巳，行東巡，遣使者以特牛祠中嶽. 魏書曰：行過繁昌，使執金吾臧霸行太尉事，以特牛祠受禪壇. 臣松之按：漢紀章帝元和三年，詔高邑縣祠即位壇，五成陌，比臘祠門戶. 此雖前代已行故事，然為壇以祀天，而壇非神也，今無事於上帝，而致祀於虛壇，求之義典，未詳所據. 乙未，幸許昌宮. 九月，大雨，伊、洛、河、漢水溢，詔真等班師. 冬十月乙卯，行還洛陽宮. 庚申，令：「罪非殊死聽贖各有差. 」十一月，太白犯歲星. 十二月辛未，改葬文昭甄後於朝陽陵. 丙寅，詔公卿舉賢良.

五年春正月，帝耕于籍田. 三月，大司馬曹真薨. 諸葛亮寇天水，詔大將軍司馬宣王拒之. 自去冬十月至此月不雨，辛巳，大雩. 夏四月，鮮卑附義王軻比能率其種人及丁零大人兒禪詣幽州貢名馬. 複置護匈奴中郎將. 秋七月丙子，以亮退走，封爵增位各有差. 魏書曰：初，亮出，議者以為亮軍無輜重，糧必不繼，不擊自破，無為勞兵；或欲自芟上邽左右生麥以奪賊食，帝皆不從. 前後遣兵增宣王軍，又敕使護麥. 宣王與亮相持，賴得此麥以為軍糧. 乙酉，皇子殷生，大赦.

八月，詔曰：「古者諸侯朝聘，所以敦睦親親協和萬國也. 先帝著令，不欲使諸王在京都者，謂幼主在位，母后攝政，防微以漸，關諸盛衰也. 朕惟不見諸王十有二載，悠悠之懷，能不興思！其令諸王及宗室公侯各將適子一人朝. 後有少主、母后在宮者，自如先帝令，申明著於令. 」冬十一月乙酉，月犯軒轅大星. 戊戌晦，日有蝕之. 十二月甲辰，月犯鎮星. 戊午，太尉華歆薨.

六年春二月，詔曰：「古之帝王，封建諸侯，所以籓屏王室也. 詩不雲乎，'懷德維甯，宗子維城'. 秦、漢繼周，或強或弱，俱失厥中. 大魏創業，諸王開國，隨時之宜，未有定制，非所以永為後法也. 其改封諸侯王，皆以郡為國. 」三月癸酉，行東巡，所過存問高年鰥寡孤獨，賜穀帛. 乙亥，月犯軒轅大星. 夏四月壬寅，行幸許昌宮. 甲子，初進新果於廟. 五月，皇子殷薨，追封諡安平哀王. 秋七月，以衛尉董昭為司徒. 九月，行幸摩陂，治許昌宮，起景福、承光殿. 冬十月，殄夷將軍田豫帥眾討吳將周賀於成山，殺賀. 十一月丙寅，太白晝見. 有星孛於翼，近太微上將星. 庚寅，陳思王植薨. 十二月，行還許昌宮.

青龍元年春正月甲申，青龍見郟之摩陂井中. 二月丁酉，幸摩陂觀龍，於是改年；改摩陂為龍陂，賜男子爵人二級，鰥寡孤獨無出今年租賦. 三月甲子，詔公卿舉賢良篤行之士各一人. 夏五月壬申，詔祀故大將軍夏侯惇、大司馬曹仁、車騎將軍程昱於太祖廟庭. 魏書載詔曰：「昔先王之禮，於功臣存則顯其爵祿，沒則祭於大蒸，故漢氏功臣，祀於廟庭. 大魏元功之臣功勳優著，終始休明者，其皆依禮祀之. 」於是以惇等配饗. 戊寅，北海王蕤薨. 閏月庚寅朔，日有蝕之. 丁酉，改封宗室女非諸王女皆為邑主. 詔諸郡國山川不在祠典者勿祠. 六月，洛陽宮鞠室災.

保塞鮮卑大人步度根與叛鮮卑大人軻比能私通，並州刺史畢軌表，輒出軍以外威比能，內鎮步度根. 帝省表曰：「步度根以為比能所誘，有自疑心. 今軌出軍，適使二部驚合為一，何所威鎮乎？」促敕軌，以出軍者慎勿越塞過句注也. 比詔書到，軌以進軍屯陰館，遣將軍蘇尚、董弼追鮮卑. 比能遣子將千餘騎迎步度根部落，與尚、弼相遇，戰於樓煩，二將沒. 步度根部落皆叛出塞，與比能合寇邊. 遣驍騎將軍秦朗將中軍討之，虜乃走漠北.

秋九月，安定保塞匈奴大人胡薄居姿職等叛，司馬宣王遣將軍胡遵等追討，破降之.

冬十月，步度根部落大人戴胡阿狼泥等詣並州降，朗引軍還. 魏氏春秋曰：朗字元明，新興人. 獻帝傳曰：朗父名宜祿，為呂布使詣袁術，術妻以漢宗室女. 其前妻杜氏留下邳. 布之被圍，關羽屢請於太祖，求以杜氏為妻，太祖疑其有色，及城陷，太祖見之，乃自納之. 宜祿歸降，以為銍長. 及劉備走小沛，張飛隨之，過謂宜祿曰：「人取汝妻，而為之長，乃蚩蚩若是邪！隨我去乎？」宜祿從之數裏，悔欲還，飛殺之. 朗隨母氏畜于公宮，太祖甚愛之，每坐席，謂賓客曰：「世有人愛假子如孤者乎？」魏略曰：朗游遨諸侯間，曆武、文之世而無尤也. 及明帝即位，授以內官，為驍騎將軍、給事中，每車駕出入，朗常隨從. 時明帝喜發舉，數有以輕微而致大辟者，朗終不能有所諫止，又未嘗進一善人，帝亦以是親愛；每顧問之，多呼其小字阿穌，數加賞賜，為起大第於京城中. 四方雖知朗無能為益，猶以附近至尊，多賂遺之，富均公侯. 世語曰：朗子秀，勁厲能直言，為晉武帝博士. 魏略以朗與孔桂俱在佞倖篇. 桂字叔林，天水人也. 建安初，數為將軍楊秋使詣太祖，太祖表拜騎都尉. 桂性便辟，曉博弈、蹹鞠，故太祖愛之，每在左右，出入隨從. 桂察太祖意，喜樂之時，因言次曲有所陳，事多見從，數得賞賜，人多餽遺，桂由此侯服玉食. 太祖既愛桂，五官將及諸侯亦皆親之. 其後桂見太祖久不立太子，而有意於臨菑侯，因更親附臨菑侯而簡於五官將，將甚銜之. 及太祖薨，文帝即王位，未及致其罪. 黃初元年，隨例轉拜駙馬都尉. 而桂私受西域貨賂，許為人事. 事發，有詔收問，遂殺之. 魚豢曰：為上者不虛授，處下者不虛受，然後外無伐檀之歎，內無屍素之刺，雍熙之美著，太平之律顯矣. 而佞倖之徒，但姑息人主，至乃無德而榮，無功而祿，如是焉得不使中正日朘，傾邪滋多乎！以武皇帝之慎賞，明皇帝之持法，而猶有若此等人，而況下斯者乎？

十二月，公孫淵斬送孫權所遣使張彌、許晏首，以淵為大司馬樂浪公. 世語曰：並州刺史畢軌送漢故度遼將軍范明友鮮卑奴，年三百五十歲，言語飲食如常人. 奴雲：「霍顯，光後小妻. 明友妻，光前妻女. 」博物志曰：時京邑有一人，失其姓名，食啖兼十許人，遂肥不能動. 其父曾作遠方長吏，官徙送彼縣，令故義傳供食之；一二年中，一鄉中輒為之儉. 傅子曰：時太原發塚破棺，棺中有一生婦人，將出與語，生人也. 送之京師，問其本事，不知也. 視其塚上樹木可三十歲，不知此婦人三十歲常生於地中邪？將一朝欻生，偶與發塚者會也？

二年春二月乙未，太白犯熒惑. 癸酉，詔曰：「鞭作官刑，所以糾慢怠也，而頃多以無辜死. 其減鞭杖之制，著於令. 」三月庚寅，山陽公薨，帝素服發哀，遣使持節典護喪事. 己酉，大赦. 夏四月，大疫. 崇華殿災. 丙寅，詔有司乙太牢告祠文帝廟. 追諡山陽公為漢孝獻皇帝，葬以漢禮. 獻帝傳曰：帝變服，率群臣哭之，使使持節行司徒太常和洽弔祭，又使持節行大司空大司農崔林監護喪事. 詔曰：「蓋五帝之事尚矣，仲尼盛稱堯、舜巍巍蕩蕩之功者，以為禪代乃大聖之懿事也. 山陽公深識天祿永終之運，禪位文皇帝以順天命. 先帝命公行漢正朔，郊天祀祖以天子之禮，言事不稱臣，此舜事堯之義也. 昔放勳殂落，四海如喪考妣，遏密八音，明喪葬之禮同於王者也. 今有司奏喪禮比諸侯王，此豈古之遺制而先帝之至意哉？今諡公漢孝獻皇帝. 」使太尉具以一太牢告祠文帝廟，曰：「叡聞夫禮也者，反本脩古，不忘厥初，是以先代之君，尊尊親親，咸有尚焉. 今山陽公寢疾棄國，有司建言喪紀之禮視諸侯王. 叡惟山陽公昔知天命永終於己，深觀歷數允在聖躬，傳祚禪位，尊我民主，斯乃陶唐懿德之事也. 黃初受終，命公于國行漢正朔，郊天祀祖禮樂制度率乃漢舊，斯亦舜、禹明堂之義也. 上考遂初，皇極攸建，允熙克讓，莫朗於茲. 蓋子以繼志嗣訓為孝，臣以配命欽述為忠，故詩稱'匪棘其猶，聿追來孝'，書曰'前人受命，茲不忘大功'. 叡敢不奉承徽典，以昭皇考之神靈. 今追諡山陽公曰孝獻皇帝，冊贈璽紱. 命司徒、司空持節弔祭護喪，光祿、大鴻臚為副，將作大匠、複土將軍營成陵墓，及置百官群吏，車旗服章喪葬禮儀，一如漢氏故事；喪葬所供群官之費，皆仰大司農. 立其後嗣為山陽公，以通三統，永為魏賓. 」於是贈冊曰：「嗚呼，昔皇天降戾於漢，俾逆臣董卓，播厥凶虐，焚滅京都，劫遷大駕. 于時六合雲擾，奸雄熛起. 帝自西京，徂唯求定，臻茲洛邑. 疇咨聖賢，聿改乘轅，又遷許昌，武皇帝是依. 歲在玄枵，皇師肇征，迄於鶉尾，十有八載，群寇殲殄，九域鹹乂. 惟帝念功，祚茲魏國，大啟土宇. 爰及文皇帝，齊聖廣淵，仁聲旁流，柔遠能邇，殊俗向義，乾精承祚，坤靈吐曜，稽極玉衡，允膺歷數，度於軌儀，克厭帝心. 乃仰欽七政，俯察五典，弗采四嶽之謀，不俟師錫之舉，幽贊神明，承天禪位. 祚（建）朕躬，統承洪業. 蓋聞昔帝堯，元愷既舉，凶族未流，登舜百揆，然後百揆時序，內平外成，授位明堂，退終天祿，故能冠德百王，表功嵩嶽. 自往迄今，彌曆七代，歲暨三千，而大運來複，庸命厎績 ，纂我民主，作建皇極. 念重光，紹咸池，繼韶夏，超群後之遐蹤，邈商、周之慚德，可謂高朗令終，昭明洪烈之懿盛者矣. 非夫漢、魏與天地合德，與四時合信，動和民神，格於上下，其孰能至於此乎？朕惟孝獻享年不永，欽若顧命，考之典謨，恭述皇考先靈遺意，闡崇弘諡，奉成聖美，以章希世同符之隆，以傳億載不朽之榮. 魂而有靈，嘉茲弘休. 嗚呼哀哉！」八月壬申，葬于山陽國，陵曰禪陵，置園邑. 葬之日，帝制錫衰弁絰，哭之慟. 適孫桂氏鄉侯康，嗣立為山陽公.

是月，諸葛亮出斜穀，屯渭南，司馬宣王率諸軍拒之. 詔宣王：「但堅壁拒守以挫其鋒，彼進不得志，退無與戰，久停則糧盡，虜略無所獲，則必走矣. 走而追之，以逸待勞，全勝之道也. 」魏氏春秋曰：亮既屢遣使交書，又致巾幗婦人之飾，以怒宣王. 宣王將出戰，辛毗杖節奉詔，勒宣王及軍吏已下，乃止. 宣王見亮使，唯問其寢食及其事之煩簡，不問戎事. 使對曰：「諸葛公夙興夜寐，罰二十已上，皆親覽焉；所啖食不過數升. 」宣王曰：「亮體斃矣，其能久乎？」

五月，太白晝見. 孫權入居巢湖口，向合肥新城，又遣將陸議、孫韶各將萬餘人入淮、沔. 六月，征東將軍滿寵進軍拒之. 寵欲拔新城守，致賊壽春，帝不聽，曰：「昔漢光武遣兵縣據略陽，終以破隗囂，先帝東置合肥，南守襄陽，西固祁山，賊來輒破於三城之下者，地有所必爭也. 縱權攻新城，必不能拔. 敕諸將堅守，吾將自往征之，比至，恐權走也. 」秋七月壬寅，帝親禦龍舟東征，權攻新城，將軍張穎等拒守力戰，帝軍未至數百里，權遁走，議、韶等亦退. 群臣以為大將軍方與諸葛亮相持未解，車駕可西幸長安. 帝曰：「權走，亮膽破，大將軍以制之，吾無憂矣. 」遂進軍幸壽春，錄諸將功，封賞各有差. 八月己未，大曜兵，饗六軍，遣使者持節犒勞合肥、壽春諸軍. 辛巳，行還許昌宮.

司馬宣王與亮相持，連圍積日，亮數挑戰，宣王堅壘不應. 會亮卒，其軍退還.

冬十月乙丑，月犯鎮星及軒轅. 戊寅，月犯太白. 十一月，京都地震，從東南來，隱隱有聲，搖動屋瓦. 十二月，詔有司刪定大辟，減死罪.

三年春正月戊子，以大將軍司馬宣王為太尉. 己亥，複置朔方郡. 京都大疫. 丁巳，皇太后崩. 乙亥，隕石于壽光縣. 三月庚寅，葬文德郭後，營陵于首陽陵澗西，如終制. 顧愷之啟蒙注曰：魏時人有開周王塚者，得殉葬女子，經數日而有氣，數月而能語；年可二十. 送詣京師，郭太后愛養之. 十餘年，太后崩，哀思哭泣，一年餘而死.

是時，大治洛陽宮，起昭陽、太極殿，築總章觀. 百姓失農時，直臣楊阜、高堂隆等各數切諫，雖不能聽，常優容之. 魏略曰：是年起太極諸殿，築總章觀，高十餘丈，建翔鳳於其上；又於芳林園中起陂池，楫棹越歌；又於列殿之北，立八坊，諸才人以次序處其中，貴人夫人以上，轉南附焉，其秩石擬百官之數. 帝常遊宴在內，乃選女子知書可付信者六人，以為女尚書，使典省外奏事，處當畫可，自貴人以下至尚保，及給掖庭灑掃，習伎歌者，各有千數. 通引谷水過九龍殿前，為玉井綺欄，蟾蜍含受，神龍吐出. 使博士馬均作司南車，水轉百戲. 歲首建巨獸，魚龍蔓延，弄馬倒騎，備如漢西京之制，築閶闔諸門闕外罘罳. 太子舍人張茂以吳、蜀數動，諸將出征，而帝盛興宮室，留意於玩飾，賜與無度，帑藏空竭；又錄奪士女前已嫁為吏民妻者，還以配士，既聽以生口自贖，又簡選其有姿色者內之掖庭，乃上書諫曰：「臣伏見詔書，諸士女嫁非士者，一切錄奪，以配戰士，斯誠權時之宜，然非大化之善者也. 臣請論之. 陛下，天之子也，百姓吏民，亦陛下之子也. 禮，賜君子小人不同日，所以殊貴賤也. 吏屬君子，士為小人，今奪彼以與此，亦無以異於奪兄之妻妻弟也，於父母之恩偏矣. 又詔書聽得以生口年紀、顏色與妻相當者自代，故富者則傾家盡產，貧者舉假貸貰，貴買生口以贖其妻；縣官以配士為名而實內之掖庭，其醜惡者乃出與士. 得婦者未必有懽心，而失妻者必有憂色，或窮或愁，皆不得志. 夫君有天下而不得萬姓之懽心者，鮮不危殆. 且軍師在外數千萬人，一日之費非徒千金，舉天下之賦以奉此役，猶將不給，況複有宮庭非員無錄之女，椒房母后之家，賞賜橫興，內外交引，其費半軍. 昔漢武帝好神仙，信方士，掘地為海，封土為山，賴是時天下為一，莫敢與爭者耳. 自衰亂以來，四五十載，馬不舍鞍，士不釋甲，每一交戰，血流丹野，創痍號痛之聲，於今未已. 猶強寇在疆，圖危魏室. 陛下不兢兢業業，念崇節約，思所以安天下者，而乃奢靡是務，中尚方純作玩弄之物，炫燿後園，建承露之盤，斯誠快耳目之觀，然亦足以騁寇讎之心矣. 惜乎，舍堯舜之節儉，而為漢武之侈事，臣竊為陛下不取也. 原陛下沛然下詔，萬幾之事有無益而有損者悉除去之，以所除無益之費，厚賜將士父母妻子之饑寒者，問民所疾而除其所惡，實倉廩，繕甲兵，恪恭以臨天下. 如是，吳賊面縛，蜀虜輿櫬，不待誅而自服，太平之路可計日而待也. 陛下可無勞神思於海表，軍師高枕，戰士備員. 今群公皆結舌，而臣所以不敢不獻瞽言者， 臣昔上要言，散騎奏臣書，以聽諫篇為善，詔曰：'是也'，擢臣為太子舍人；且臣作書譏為人臣不能諫諍，今有可諫之事而臣不諫，此為作書虛妄而不能言也. 臣年五十，常恐至死無以報國，是以投軀沒命，冒昧以聞，惟陛下裁察. 」書通，上顧左右曰：「張茂恃鄉里故也. 」以事付散騎而已. 茂字彥林，沛人.

秋七月，洛陽崇華殿災，八月庚午，立皇子芳為齊王，詢為秦王. 丁巳，行還洛陽宮. 命有司複崇華，改名九龍殿. 冬十月己酉，中山王兗薨. 壬申，太白晝見. 十一月丁酉，行幸許昌宮. 魏氏春秋曰：是歲張掖郡刪丹縣金山玄川溢湧，寶石負圖，狀象靈龜，廣一丈六尺，長一丈七尺一寸，圍五丈八寸，立於川西. 有石馬七，其一仙人騎之，其一羈絆，其五有形而不善成. 有玉匣關蓋於前，上有玉字，玉玦二，璜一. 麒麟在東，鳳鳥在南，白虎在西，犧牛在北，馬自中布列四面，色皆蒼白. 其南有五字，曰「上上三天王」；又曰「述大金，大討曹，金但取之，金立中，大金馬一匹在中，大（告）開壽，此馬甲寅述水」. 凡「中」字六，「金」字十；又有若八卦及列宿孛彗之象焉. 世語曰：又有一雞象. 搜神記曰：初，漢元、成之世，先識之士有言曰，魏年有和，當有開石於西三千餘裏，系五馬，文曰「大討曹」. 及魏之初興也，張掖之柳穀，有開石焉，始見於建安，形成於黃初，文備於太和，周圍七尋，中高一仞，蒼質素章，龍馬、麟鹿、鳳皇、仙人之象，粲然鹹著，此一事者，魏、晉代興之符也. 至晉泰始三年，張掖太守焦勝上言，以留郡本國圖校今石文，文字多少不同，謹具圖上. 按其文有五馬象，其一有人平上幘，執戟而乘之，其一有若馬形而不成，其字有「金」，有「中」，有「大司馬」，有「王」，有「大吉」，有「正」，有「開壽」，其一成行，曰「金當取之」. 漢晉春秋曰：氐池縣大柳穀口夜激波湧溢，其聲如雷，曉而有蒼石立水中，長一丈六尺，高八尺，白石畫之，為十三馬，一牛，一鳥，八卦玉玦之象，皆隆起，其文曰「大討曹，適水中，甲寅」. 帝惡其「討」也，使鑿去為「計」，以蒼石窒之，宿昔而白石滿焉. 至晉初，其文愈明，馬象皆煥徹如玉焉.

四年春二月，太白複晝見，月犯太白，又犯軒轅一星，入太微而出. 夏四月，置崇文觀，徵善屬文者以充之. 五月乙卯，司徒董昭薨. 丁巳，肅慎氏獻楛矢.

六月壬申，詔曰：「有虞氏畫象而民弗犯，周人刑錯而不用. 朕從百王之末，追望上世之風，邈乎何相去之遠？法令滋章，犯者彌多，刑罰愈眾，而奸不可止. 往者按大辟之條，多所蠲除，思濟生民之命，此朕之至意也. 而郡國斃獄，一歲之中尚過數百，豈朕訓導不醇，俾民輕罪，將苛法猶存，為之陷阱乎？有司其議獄緩死，務從寬簡，及乞恩者，或辭未出而獄以報斷，非所以究理盡情也. 其令廷尉及天下獄官，諸有死罪具獄以定，非謀反及手殺人，亟語其親治，有乞恩者，使與奏當文書俱上，朕將思所以全之. 其佈告天下，使明朕意. 」

秋七月，高句驪王宮斬送孫權使胡衛等首，詣幽州. 甲寅，太白犯軒轅大星. 冬十月己卯，行還洛陽宮. 甲申，有星孛於大辰，乙酉，又孛於東方. 十一月己亥，彗星見，犯宦者天紀星. 十二月癸巳，司空陳群薨. 乙未，行幸許昌宮.

景初元年春正月壬辰，山茌縣言黃龍見. 茌音仕狸反. 於是有司奏，以為魏得地統，宜以建醜之月為正. 三月，定曆改年為孟夏四月. 魏書曰：初，文皇帝即位，以受禪於漢，因循漢正朔弗改. 帝在東宮著論，以為五帝三王雖同氣共祖，禮不相襲，正朔自宜改變，以明受命之運. 及即位，優遊者久之，史官複著言宜改，乃詔三公、特進、九卿、中郎將、大夫、博士、議郎、千石、六百石博議，議者或不同. 帝據古典，甲子詔曰：「夫太極運三辰五星於上，元氣轉三統五行於下，登降周旋，終則又始. 故仲尼作春秋，於三微之月，每月稱王，以明三正迭相為首. 今推三統之次，魏得地統，當以建醜之月為正月. 考之群藝，厥義章矣. 其改青龍五年三月為景初元年四月. 」服色尚黃，犧牲用白，戎事乘黑首白馬，建大赤之旂，朝會建大白之旗. 臣松之按：魏為土行，故服色尚黃. 行殷之時，以建醜為正，故犧牲旂旗一用殷禮. 禮記雲：「夏後氏尚黑，故戎事乘驪，牲用玄；殷人尚白，戎事乘翰，牲用白；周人尚赤，戎事乘騵，牲用騂. 」鄭玄雲：「夏後氏以建寅為正，物生色黑；殷以建醜為正，物牙色白；周以建子為正，物萌色赤. 翰，白色馬也，易曰'白馬翰如'. 」周禮巾車職「建大赤以朝」，大白以即戎，此則周以正色之旗以朝，先代之旗即戎. 今魏用殷禮，變周之制，故建大白以朝，大赤即戎. 改太和曆曰景初曆. 其春夏秋冬孟仲季月雖與正歲不同，至於郊祀、迎氣、礿祠、蒸嘗、巡狩、蒐田、分至啟閉、班宣時令、中氣早晚、敬授民事，皆以正歲鬥建為歷數之序.

五月己巳，行還洛陽宮. 己醜，大赦. 六月戊申，京都地震. 己亥，以尚書令陳矯為司徒，尚書（左）僕射衛臻為司空. 丁未，分魏興之魏陽、錫郡之安富、上庸為上庸郡. 省錫郡，以錫縣屬魏興郡.

有司奏：武皇帝撥亂反正，為魏太祖，樂用武始之舞. 文皇帝應天受命，為魏高祖，樂用鹹熙之舞. 帝制作興治，為魏烈祖，樂用章（武）之舞. 三祖之廟，萬世不毀. 其餘四廟，親盡迭毀，如周後稷、文、武廟祧之制. 孫盛曰：夫諡以表行，廟以存容，皆於既沒然後著焉，所以原始要終，以示百世也. 未有當年而逆制祖宗，未終而豫自尊顯. 昔華樂以厚斂致譏，周人以豫凶違禮，魏之群司，於是乎失正.

秋七月丁卯，司徒陳矯薨. 孫權遣將硃然等二萬人圍江夏郡，荊州刺史胡質等擊之，然退走. 初，權遣使浮海與高句驪通，欲襲遼東. 遣幽州刺史毌丘儉率諸軍及鮮卑、烏丸屯遼東南界，璽書徵公孫淵. 淵發兵反，儉進軍討之，會連雨十日，遼水大漲，詔儉引軍還. 右北平烏丸單于寇婁敦、遼西烏丸都督王護留等居遼東，率部眾隨儉內附. 己卯，詔遼東將吏士民為淵所脅略不得降者，一切赦之. 辛卯，太白晝見. 淵自儉還，遂自立為燕王，置百官，稱紹漢元年.

詔青、兗、幽、冀四州大作海船. 九月，冀、兗、徐、豫四州民遇水，遣侍御史循行沒溺死亡及失財產者，在所開倉振救之. 庚辰，皇后毛氏卒. 冬十月丁未，月犯熒惑. 癸醜，葬悼毛後於湣陵. 乙卯，營洛陽南委粟山為圜丘. 魏書載詔曰：「蓋帝王受命，莫不恭承天地以章神明，尊祀世統以昭功德，故先代之典既著，則禘郊祖宗之製備也. 昔漢氏之初，承秦滅學之後，采摭殘缺，以備郊祀，自甘泉後土、雍宮五畤，神祇百萬位元，多不見經，是以制度無常，一彼一此，四百餘年，廢無禘祀. 古代之所更立者，遂有闕焉. 曹氏系世，出自有虞氏，今祀圜丘，以始祖帝舜配，號圜丘曰皇皇帝天；方丘所祭曰皇皇後地，以舜妃伊氏配；天郊所祭曰皇天之神，以太祖武皇帝配；地郊所祭曰皇地之祇，以武宣後配；宗祀皇考高祖文皇帝於明堂，以配上帝. 」至晉泰始二年，並圜丘、方丘二至之祀於南北郊. 十二月壬子冬至，始祀. 丁巳，分襄陽臨沮、宜城、旍陽、邔邔音其己反. 四縣，置襄陽南部都尉. 己未，有司奏文昭皇后立廟京都. 分襄陽郡之鄀葉縣屬義陽郡. 魏略曰：是歲，徙長安諸鐘虡、駱駝、銅人、承露盤. 盤折，銅人重不可致，留於霸城. 大發銅鑄作銅人二，號曰翁仲，列坐于司馬門外. 又鑄黃龍、鳳皇各一，龍高四丈，鳳高三丈餘，置內殿前. 起土山于芳林園西北陬，使公卿群僚皆負土成山，樹松竹雜木善草於其上，捕山禽雜獸置其中. 漢晉春秋曰：帝徙盤，盤折，聲聞數十裏，金狄或泣，因留霸城. 魏略載司徒軍議掾河東董尋上書諫曰：「臣聞古之直士，盡言于國，不避死亡. 故周昌比高祖於桀、紂，劉輔譬趙後於人婢. 天生忠直，雖白刃沸湯，往而不顧者，誠為時主愛惜天下也. 建安以來，野戰死亡，或閘殫戶盡，雖有存者，遺孤老弱. 若今宮室狹小，當廣大之，猶宜隨時，不妨農務，況乃作無益之物，黃龍、鳳皇，九龍、承露盤，土山、淵池，此皆聖明之所不興也，其功參倍於殿舍. 三公九卿侍中尚書，天下至德，皆知非道而不敢言者，以陛下春秋方剛，心畏雷霆. 今陛下既尊群臣，顯以冠冕，被以文繡，載以華輿，所以異於小人；而使穿方舉土，面目垢黑，沾體塗足，衣冠了鳥，毀國之光以崇無益，甚非謂也. 孔子曰：'君使臣以禮，臣事君以忠. '無忠無禮，國何以立！故有君不君，臣不臣，上下不通，心懷鬱結，使陰陽不和，災害屢降，兇惡之徒，因間而起，誰當為陛下盡言事者乎？又誰當幹萬乘以死為戲乎？臣知言出必死，而臣自比於牛之一毛，生既無益，死亦何損？秉筆流涕，心與世辭. 臣有八子，臣死 之後，累陛下矣！」將奏，沐浴. 既通，帝曰：「董尋不畏死邪！」主者奏收尋，有詔勿問. 後為貝丘令，清省得民心.

二年春正月，詔太尉司馬宣王帥眾討遼東. 幹竇晉紀曰：帝問宣王：「度公孫淵將何計以待君？」宣王對曰：「淵棄城預走，上計也；據遼水拒大軍，其次也；坐守襄平，此為成禽耳. 」帝曰：「然則三者何出？」對曰：「唯明智審量彼我，乃預有所割棄，此既非淵所及，又謂今往縣遠，不能持久，必先拒遼水，後守也. 」帝曰：「住還幾日？」對曰：「往百日，攻百日；還百日，以六十日為休息，如此，一年足矣. 」魏名臣奏載散騎常侍何曾表曰：「臣聞先王制法，必於全慎，故建官授任，則置假輔，陳師命將，則立監貳，宣命遣使，則設介副，臨敵交刃，則參禦右，蓋以盡謀思之功，防安危之變也. 是以在險當難，則權足相濟，隕缺不預，則才足相代，其為固防，至深至遠. 及至漢氏，亦循舊章. 韓信伐趙，張耳為貳；馬援討越，劉隆副軍. 前世之跡，著在篇志. 今懿奉辭誅罪，步騎數萬，道路回阻，四千餘裏，雖假天威，有征無戰，寇或潛遁，消散日月，命無常期. 人非金石，遠慮詳備，誠宜有副. 今北邊諸將及懿所督，皆為僚屬，名位不殊，素無定分，卒有變急，不相鎮攝. 存不忘亡，聖達所戒，宜選大臣名將威重宿著者，盛其禮秩，遣詣懿軍，進同謀略，退為副佐. 雖有萬一不虞之災，軍主有儲，則無患矣. 」毌丘儉志記雲，時以儉為宣王副也.

二月癸卯，以大中大夫韓暨為司徒. 癸醜，月犯心距星，又犯心中央大星. 夏四月庚子，司徒韓暨薨. 壬寅，分沛國蕭、相、竹邑、符離、蘄、銍、龍亢、山桑、洨、虹洨音胡交反. 虹音絳. 十縣為汝陰郡. 宋縣、陳郡苦縣皆屬譙郡. 以沛、杼秋、公丘、彭城豐國、廣戚，並五縣為沛王國. 庚戌，大赦. 五月乙亥，月犯心距星，又犯中央大星. 魏書載戊子詔曰：「昔漢高祖創業，光武中興，謀除殘暴，功昭四海，而墳陵崩頹，童兒牧豎踐蹈其上，非大魏尊崇所承代之意也. 其表高祖、光武陵四面百步，不得使民耕牧樵采. 」六月，省漁陽郡之狐奴縣，複置安樂縣.

秋八月，燒當羌王芒中、注詣等叛，涼州刺史率諸郡攻討，斬注詣首. 癸醜，有彗星見張宿. 漢晉春秋曰：史官言於帝曰：「此周之分野也，洛邑惡之. 」於是大脩禳禱之術以厭焉. 魏書曰：九月，蜀陰平太守廖惇反，攻守善羌侯宕蕈營. 雍州刺史郭淮遣廣魏太守王贇、南安太守游奕將兵討惇. 淮上書：「贇、奕等分兵夾山東西，圍落賊表，破在旦夕. 」帝曰：「兵勢惡離. 」促詔淮敕奕諸別營非要處者，還令據便地. 詔敕未到，奕軍為惇所破；贇為流矢所中死.

丙寅，司馬宣王圍公孫淵於襄平，大破之，傳淵首於京都，海東諸郡平. 冬十一月，錄討淵功，太尉宣王以下增邑封爵各有差. 初，帝議遣宣王討淵，發卒四萬人. 議臣皆以為四萬兵多，役費難供. 帝曰：「四千里征伐，雖雲用奇，亦當任力，不當稍計役費. 」遂以四萬人行. 及宣王至遼東，霖雨不得時攻，群臣或以為淵未可卒破，宜詔宣王還. 帝曰：「司馬懿臨危制變，擒淵可計日待也. 」卒皆如所策.

壬午，以司空衛臻為司徒，司隸校尉崔林為司空. 閏月，月犯心中央大星. 十二月乙丑，帝寢疾不豫. 辛巳，立皇后. 賜天下男子爵人二級，鰥寡孤獨穀. 以燕王宇為大將軍，甲申免，以武衛將軍曹爽代之. 漢晉春秋曰：帝以燕王宇為大將軍，使與領軍將軍夏侯獻、武衛將軍曹爽、屯騎校尉曹肇、驍騎將軍秦朗等對輔政. 中書監劉放、令孫資久專權寵，為朗等素所不善，懼有後害，陰圖間之，而宇常在帝側，故未得有言. 甲申，帝氣微，宇下殿呼曹肇有所議，未還，而帝少間，惟曹爽獨在. 放知之，呼資與謀. 資曰：「不可動也. 」放曰：「俱入鼎鑊，何不可之有？」乃突前見帝，垂泣曰：「陛下氣微，若有不諱，將以天下付誰？」帝曰：「卿不聞用燕王耶？」放曰：「陛下忘先帝詔敕，籓王不得輔政. 且陛下方病，而曹肇、秦朗等便與才人侍疾者言戲. 燕王擁兵南面，不聽臣等入，此即豎刁、趙高也. 今皇太子幼弱，未能統政，外有強暴之寇，內有勞怨之民，陛下不遠慮存亡，而近系恩舊. 委祖宗之業，付二三凡士，寢疾數日，外內壅隔，社稷危殆，而己不知，此臣等所以痛心也. 」帝得放言，大怒曰：「誰可任者？」放、資乃舉爽代宇，又白「宜詔司馬宣王使相參」，帝從之. 放、資出，曹肇入，泣涕固諫，帝使肇敕停. 肇出戶，放、資趨而往，複說止帝，帝又從其言. 放曰：「宜為手詔. 」帝曰：「我困篤，不能. 」放即上床，執帝手強作之，遂齎出，大言曰：「有詔免燕王宇等官，不得停省中. 」於是宇、肇、獻、朗相與泣而歸第.

初，青龍三年中，壽春農民妻自言為天神所下，命為登女，當營衛帝室，蠲邪納福. 飲人以水，及以洗瘡，或多愈者. 於是立館後宮，下詔稱揚，甚見優寵. 及帝疾，飲水無驗，於是殺焉.

三年春正月丁亥，太尉宣王還至河內，帝驛馬召到，引入臥內，執其手謂曰：「吾疾甚，以後事屬君，君其與爽輔少子. 吾得見君，無所恨！」宣王頓首流涕. 魏略曰：帝既從劉放計，召司馬宣王，自力為詔，既封，顧呼宮中常所給使者曰：「辟邪來！汝持我此詔授太尉也. 」辟邪馳去. 先是，燕王為帝畫計，以為關中事重，宜便道遣宣王從河內西還，事以施行. 宣王得前詔，斯須複得後手筆，疑京師有變，乃馳到，入見帝. 勞問訖，乃召齊、秦二王以示宣王，別指齊王謂宣王曰：「此是也，君諦視之，勿誤也！」又教齊王令前抱宣王頸. 魏氏春秋曰：時太子芳年八歲，秦王九歲，在於禦側. 帝執宣王手，目太子曰：「死乃複可忍，朕忍死待君，君其與爽輔此. 」宣王曰：「陛下不見先帝屬臣以陛下乎？」即日，帝崩於嘉福殿，魏書曰：殯于九龍前殿. 時年三十六. 臣松之按：魏武以建安九年八月定鄴，文帝始納甄後，明帝應以十年生，計至此年正月，整三十四年耳. 時改正朔，以故年十二月為今年正月，可強名三十五年，不得三十六也. 癸醜，葬高平陵. 魏書曰：帝容止可觀，望之儼然. 自在東宮，不交朝臣，不問政事，唯潛思書籍而已. 即位之後，褒禮大臣，料簡功能，真偽不得相貿，務絕浮華譖毀之端，行師動眾，論決大事，謀臣將相，鹹服帝之大略. 性特強識，雖左右小臣官簿性行，名跡所履，及其父兄子弟，一經耳目，終不遺忘. 含垢藏疾，容受直言，聽受吏民士庶上書，一月之中至數十百封，雖文辭鄙陋，猶覽省究竟，意無厭倦. 孫監曰：聞之長老，魏明帝天姿秀出，立發垂地，口吃少言，而沉毅好斷. 初，諸公受遺輔導，帝皆以方任處之，政自己出. 而優禮大臣，開容善直，雖犯顏極諫，無所摧戮，其君人之量如此之偉也. 然不思建德垂風，不固維城之基，至使大權偏據，社稷無衛，悲夫！

評曰：明帝沉毅斷識，任心而行，蓋有君人之至概焉. 于時百姓彫弊，四海分崩，不先聿脩顯祖，闡拓洪基，而遽追秦皇、漢武，宮館是營，格之遠猷，其殆疾乎！